

|  |  |
| --- | --- |
| **ДО**  **Г-ЖА ТАНЯ ГЕОРГИЕВА**  **ЗАМЕСТНИК-МИНИСТЪР И**  **РЪКОВОДИТЕЛ НА**  **УПРАВЛЯВАЩИЯ ОРГАН НА**  **ПРОГРАМА ЗА РАЗВИТИЕ НА СЕЛСКИТЕ РАЙОНИ 2014-2020** | **ОДОБРИЛ:** |

**Д О К Л А Д**

**от Елена Иванова – директор на дирекция „Развитие на селските райони“**

|  |  |
| --- | --- |
| **ОТНОСНО:** | *Проект на заповед за изменение на Насоки за кандидатстване по процедура № BG06RDNP001-4.016 „Проектни предложения от „Напоителни системи“ ЕАД за възстановяване на съществуващи хидромелиоративни съоръжения за напояване“ по подмярка 4.3 „Подкрепа за инвестиции в инфраструктура, свързана с развитието, модернизирането или адаптирането на селското и горското стопанство“ от мярка 4 „Инвестиции в материални активи“ от Програмата за развитие на селските райони за периода 2014 – 2020 г.* |

**УВАЖАЕМИ ГОСПОДИН ЗАМЕСТНИК-МИНИСТЪР,**

Със Заповед № РД09-598/18.05.2022 г. на ръководителя на Управляващия орган на Програма за развитие на селските райони 2014-2020 г. е обявен прием и са утвърдени Насоки за кандидатстване по процедура № BG06RDNP001-4.016 „Проектни предложения от „Напоителни системи“ ЕАД за възстановяване на съществуващи хидромелиоративни съоръжения за напояване“ по подмярка 4.3 „Подкрепа за инвестиции в инфраструктура, свързана с развитието, модернизирането или адаптирането на селското и горското стопанство“ от мярка 4 „Инвестиции в материални активи“ от Програмата за развитие на селските райони за периода 2014 - 2020 г.

В периода на прием са постъпили 26 проектни предложения. След извършената оценка на проектните предложения на етап оценка на административното съответствие и допустимостта, комисията назначена със Заповед № РД09-1298 от 24.11.2022 г. е предложила две от проектните предложения да не бъдат допуснати до техническа и финансова оценка. По процедурата за последваща обработка на етап ТФО са допуснати 24 проектни предложения. С оценителен доклад № 93-5517/05.10.2023 г. приключва работата на оценителната комисия, съгласно който допустимите разходи по всички одобрени проектни предложения възлизат на 112 316 174,48 лв. Предвид максималния обявен бюджет по процедурата за предоставяне на безвъзмездна финансова помощ от 107 180 674,51 лв. и общия размер на допустимите разходи по проектните предложения, може да бъде направен извод, че е налице недостиг на средства за финансиране на всички допустими и оценени проектни предложения.

На проведено на 18.09.2023 г. заседанието на Комитета за наблюдение на ПРСР 2014-2020, УО на ПРСР е предложил средства в размер на 1,2 млн. евро да бъдат пренасочени от бюджета на подмярка 4.2. „Инвестиции в преработка/маркетинг на селскостопански продукти“ към бюджета на подмярка 4.3. „Подкрепа за инвестиции в инфраструктура, свързана с развитието, модернизирането или адаптирането на селското и горското стопанство“, с цел осигуряване на възможност за одобрение на всички допустими проектни предложения, подадени от „Напоителни системи“ ЕАД в рамките на процедура № BG06RDNP001-4.016 „Проектни предложения от „Напоителни системи“ ЕАД за възстановяване на съществуващи хидромелиоративни съоръжения за напояване“. Направеното предложение е одобрено от КН на проведена писмена съгласувателна процедура, проведена в периода 02.10-06.10.2023 г.

Изменението на Програмата за развитие на селските райони е изпратено и прието от Европейската комисия на 20 октомври 2023 г., а предложеното изменение, съгласно условията на чл. 65, параграф 9 от Регламент (ЕС) №1303/2013 г. на Европейския парламент и на Съвета от 17 декември 2013 година за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета, може да се прилага от датата на подаване на искането за изменение до Комисията.

Също така, на 28.12.2020 г. в Официалния вестник на Европейската комисия е публикуван Регламент (ЕС) 2020/2220 от 23 декември 2020 г. на Европейския парламент и на Съвета от 23 декември 2020 година за определяне на някои преходни разпоредби във връзка с подпомагането от Европейския земеделски фонд за развитие на селските райони (ЕЗФРСР) и от Европейския фонд за гарантиране на земеделието (ЕФГЗ) през 2021 г. и 2022 г. и за изменение на регламенти (ЕС) № 1305/2013, (ЕС) № 1306/2013 и (ЕС) № 1307/2013 по отношение на ресурсите и на прилагането през 2021 г. и 2022 г. и Регламент (ЕС) № 1308/2013 по отношение на ресурсите и разпределението на това подпомагане за 2021 г. и 2022 г. Съгласно чл. 2, параграф 2 от Регламент (ЕС) 2020/2220, крайният срок за извършване на плащанията по Програмата за развитие на селските райони 2014-2020 г. (ПРСР 2014-2020) и оперативните програми се удължава до 31 декември 2025 г.

Съгласно чл. 26, ал. 7, т. 1 и 2 от Закона за управление на средствата от Европейските фондове при споделено управление, след откриване на процедура чрез подбор насоките за кандидатстване може да се изменят при промени в ПРСР 2014-2020 г. и за увеличаване на бюджета по процедурата.

Предвид гореизложеното, е подготвен проект на заповед за изменение на Заповед № РД09-598/18.05.2022 г. на заместник-министъра на земеделието и ръководител на Управляващия орган на Програма за развитие на селските райони 2014 – 2020 г., с който се предлага увеличение на бюджета с 5 135 499,97 лева публични средства.

Сключените допълнителни договори по тези проектни предложения и тяхното изпълнение до 2025 г. ще подпомогне постигане на целите на ПРСР 2014-2020, в частност на подмярка 4.3. „Подкрепа за инвестиции в инфраструктура, свързана с развитието, модернизирането или адаптирането на селското и горското стопанство“.

В резултат на осигурената допълнителна подкрепа по процедурата се очаква да се реализират проекти, водещи до ефективно използване на водните ресурси посредством въвеждането на нови технологии, реално намаляване на загубите и на консумацията на вода в селското стопанство, повишаване на конкурентните предимства, както и до намаляване натиска върху водните тела.

Проектът на заповед и проект на доклад на заместник-министъра на земеделието и храните, съдържащ мотивите за издаване на заповедта беше публикуван на електронната страница на Министерството на земеделието и храните и в Информационната система за управление и наблюдение на средствата от Европейските структурни и инвестиционни фондове (ИСУН) за писмени възражения и предложения в съответствие с чл. 26, ал. 4 от ЗУСЕФСУ.

**УВАЖАЕМА ГОСПОЖО ГЕОРГИЕВА,**

Във връзка с гореизложеното и на основание чл. 9, ал. 5 и чл. 26, ал. 7, т. 1 и 2 от ЗУСЕФСУ предлагам да издадете заповед за изменение на Заповед № РД09-598/18.05.2022 г. на заместник-министъра на земеделието и ръководител на Управляващия орган на Програма за развитие на селските райони 2014 – 2020 г., с която са утвърдени Насоки за кандидатстване по процедура чрез процедура № BG06RDNP001-4.016 „Проектни предложения от „Напоителни системи“ ЕАД за възстановяване на съществуващи хидромелиоративни съоръжения за напояване“ по подмярка 4.3 „Подкрепа за инвестиции в инфраструктура, свързана с развитието, модернизирането или адаптирането на селското и горското стопанство“ от мярка 4 „Инвестиции в материални активи“ от Програмата за развитие на селските райони за периода 2014 - 2020 г.

С уважение,

